Okresná prokuratúra Žilina 
Moyzesova 20, 011 56 Žilina 1

Sp. zn. : 2 Pv 853/14/5511	Žilina, 30.1.2015
EEČ : 2-43-315-2015

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: 
Obsahom zmieru je:
a.	Peňažná suma určená na všeobecne prospešné účely: 100,00 € 
b.	Konkrétny adresát peňažnej sumy určenej na všeobecne prospešné účely: Mesto Bytča, Materská škola, ul. Dostojevského č. 933/5, 014 01 Bytča, IČO: 00321192 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Ostatné útvary KR PZ Žilina pod spisovou značkou KRP-172/Ž-ZA-ZA-2014.
dňa 07.10.2014 v čase o 07:35 hod. v Žiline, v obvode osobnej železničnej stanice Žilina medzi 13-tou a 15-tou staničnou koľajou počas vykonávania výkopových prác riadeným mikrotunelovaním v kilometri 337,490 poškodil linku vysokého napätia 22 kV, číslo 263, konkrétne jeden kábel typu ANKTOPV 150 mm^2 podzemného vedenia, čím bola prerušená dodávka elektrickej energie celkovo do 19-tich trafostaníc Mesta Žilina a k obnoveniu napájania došlo v čase o 08:28 hod., čím bola Stredoslovenskej energetike - Distribúcia, a.s. so sídlom Pri Rajčianke 2927/8, Žilina, IČO: 36 442 151 spôsobená škoda vo výške 3.541,93 €.

Odôvodnenie: 
	Poverený policajt Oddelenia železničnej polície PZ Žilina uznesením sp. zn. ČVS: KRP-172/Ž-ZA-ZA-2014 zo dňa 21.10.2014 vzniesol obvinenie XXXXX pre prečin poškodzovania a ohrozovania prevádzky všeobecne prospešného zariadenia podľa § 288 Tr. zákona. 

V prípravnom konaní, resp. počas mediácie XXXXX priznal spáchanie skutku v plnom rozsahu. Obvinený XXXXX s poškodeným XXXXX, zastupujúcim Stredoslovenskú energetiku - Distribúcia, a.s., Žilina uzatvorili dňa 16.01.2015 pred probačným a mediačným úradníkom zmier, pričom v zmysle dohody už predtým bola uhradená škoda v plnom rozsahu vo výške 3.541,93 €. Poškodený v súvislosti s náhradou škody uviedol, že poškodená spoločnosť si od obvineného nenárokuje žiadnu škodu a jej nároky boli v celkom rozsahu uspokojené.  

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený nebol doposiaľ súdne trestaný a nebol riešený v mieste trvalého bydliska v priestupkovom konaní. Dopustil sa jedenkrát priestupku na úseku pravidiel cestnej premávky. Možno teda konštatovať, že obvinený je osobou bezúhonnou. 

	V zmysle uzatvoreného zmieru bola dňa 17.01.2015 prostredníctvom platby cez internet banking  uhradená obvineným XXXXX na účet Krajskej prokuratúry v Žiline č. 7000231396/8180, vedenom v štátnej pokladnici suma 200,- €. 

	V rámci zmieru uzatvoreného medzi obvineným a poškodeným dňa 16.01.2015 bolo určené, že 50% z uvedenej sumy bude určená štátu na peňažnú pomoc poškodeným trestnými činmi a 50% - teda 100,- € peňažnej sumy patrí Mestu Bytča, Námestie SR č. 1, Bytča - Materská škola, ul. Dostojevského č. 933/5, 014 01 Bytča, IČO: 00321192, číslo účtu 1591059358/0200, IBAN: SK7902000000001591059358 vedený vo Všeobecnej úverovej bankei, a.s.  

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia. Obvinený zložil na účet prokuratúry peňažnú  sumu na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru  akou  bol dotknutý verejný záujem, na osobu obvineného a na jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že tak obvinený ako i poškodený udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu nie je prípustná sťažnosť. (§ 215 ods. 6 Tr. por.)

Mgr. Marian Ukrop
prokurátor